b'\n_START_ARTICLE_\nGrad \xc5\xa0enek\n_START_PARAGRAPH_\nGrad \xc5\xa0enek  (nem\xc5\xa1ko Scheineck, Sch\xc3\xb6negg ) je nekdanji grad ali stolpasti grad, ki je najverjetneje stal nad Podvinom pri Polzeli ali na hribu nad dana\xc5\xa1njo gra\xc5\xa1\xc4\x8dino \xc5\xa0enek nad Polzelo v Savinjski dolini, ki je bil poru\xc5\xa1en \xc5\xbee koncem prve polovice 15. stoletja. Vidne ru\xc5\xa1evine niso ohranjene, tako da njegova lokacija ni zanesljivo ugotovljena.\n_START_SECTION_\nZgodovina\n_START_PARAGRAPH_\nStolp ali stolpast grad so pozidali svobodni gospodje \xc5\xbdovne\xc5\xa1ki  verjetno v za\xc4\x8detku druge polovice 13. stoletja, saj so bili lastniki \xc5\xbee ko je bil prvi\xc4\x8d omenjen v viru iz leta 1288 kot Castrum Scheinek. Upravljali so ga gradi\xc5\xa1\xc4\x8dani oziroma na njem \xc5\xbeiveli \xc5\xbeovne\xc5\xa1ki vitezi. Kasneje se grad omenja leta 1308 kot turn Scheynek, 1379 kot Scheinek, 1385 Schewnek, 1423 pa kot turn Scheinegk. Grad je bil eden izmed \xc5\xbeovne\xc5\xa1kih alodialnih posesti, ki so jih \xc5\xbdovne\xc5\xa1ki 1308 izro\xc4\x8dili Habsbur\xc5\xbeanom in takoj prejeli nazaj v fevd. Nazaj v svobodno last so jih Celjski prejeli \xc5\xa1ele leta 1425 od Habsbur\xc5\xbeana avstrijskega vojvode Ernesta \xc5\xbdeleznega._NEWLINE_Pred letom 1356 je bil kastelan \xc5\xbeovne\xc5\xa1ki vitez Leopold Raumsch\xc3\xbcssel. Po piscu Kronike grofov Celjskih je bil ta grad za \xc4\x8dasa bojev s Habsbur\xc5\xbeani leta 1439 med tistimi, ki so ga sami razdejali: \xc2\xbbain thurn ob Sannegk, Scheineck genandt\xc2\xab. Stolpni grad potem verjetno ni bil obnovljen. Po izumrtju mo\xc5\xa1ke linije Celjskih leta 1456, in po neuspelem boju Gori\xc5\xa1kih s Habsbur\xc5\xbeani za dedi\xc5\xa1\xc4\x8dino Celjskih, kot tudi vdove kneza Ulrika II. Celjskega Katarine Brankovi\xc4\x87 s pomo\xc4\x8djo Jana Vitovca, je tudi ta grad pre\xc5\xa1el v habsbur\xc5\xa1ke de\xc5\xbeelnokne\xc5\xbeje roke. Leta 1458  je grad \xc5\xa0enek in urbar dobil v oskrbo Hans Pressinger. Leta 1453 ga nasledi Kozma Grabenski, njega pa 1479 Jakob Schrott in 1493 Lenart Raumsch\xc3\xbcssel s predikatom \xc2\xbbvon Scheinek\xc2\xab, potomec starih \xc5\xa1ene\xc5\xa1kih kastelanov, ki je tudi verjetno graditelj dvora predhodnika gra\xc5\xa1\xc4\x8dine \xc5\xa0enek. Leta 1529 se kot lastnik \xc5\xa0eneka (razvaljenega gradu) omenja Kri\xc5\xa1tof Raumsch\xc3\xbcssel; grad ali ru\xc5\xa1evine pa se ve\xc4\x8d ne omenjajo.'